

REPUBLIKA HRVATSKA **NACRT**

ISTARSKA ŽUPANIJA

**OPĆINA SVETA NEDELJA**

**Općinsko vijeće**

KLASA: \_\_\_\_\_\_\_\_\_\_\_\_\_\_\_\_

URBROJ: \_\_\_\_\_\_\_\_\_\_\_\_\_\_

Nedešćina, \_\_\_\_\_\_\_\_\_ 2024.

Na temelju članka 132. Zakona o gradnji (”Narodne novine”, broj 153/13., 20/17., 39/19. i 125/19.) i članka 33. Statuta Općine Sveta Nedelja („Službene novine Općine Sveta Nedelja“, broj 11/18. i 3/21), a po prethodno pribavljenom mišljenju Turističke zajednice Općine Sveta Nedelja, Općinsko vijeće Općine Sveta Nedelja, na sjednici održanoj dana \_\_\_\_\_2024. donijelo je:

**O D L U K U**

**o privremenoj zabrani izvođenja radova tijekom turističke sezone u 2025. godini na području Općine Sveta Nedelja**

**Članak 1.**

Ovom se Odlukom za određene vrste građevina, na određenim područjima, određuje razdoblje u 2025. godini i vrijeme u kojemu se ne mogu izvoditi zemljani radovi i radovi na izgradnji konstrukcije građevine.

**Članak 2.**

Privremena zabrana odnosi se na sve vrste građevina, osim građevina za čije je građenje utvrđen interes Republike Hrvatske, te građevina koje se imaju ukloniti na temelju rješenja građevinske inspekcije ili odluke drugog tijela državne vlasti.

**Članak 3.**

Privremena zabrana odnosi se na izvođenje zemljanih radova i radova na izgradnji konstrukcije uporabom strojeva i građevinske mehanizacije.

Zemljani radovi iz prethodnog stavka ovog članka podrazumijevaju radove iskopa i nasipavanja koji se obavljaju uz uporabu teške građevinske mehanizacije (bageri, buldožeri, rovokopači i slično) te radove na strojnom utovaru i prijevozu materijala koji nastaje tim radovima.

Radovi na izgradnji konstrukcije iz stavka 1. ovog članka podrazumijevaju izradu temelja, zidova, međukatne konstrukcije i krovne konstrukcije, izradu oplata, betoniranje, građevinsko obrtničke i instalacijske radove koji se obavljaju pomoću građevinskih strojeva i alata na električni pogon (električne bušilice, brusilice, električne pole, kompresori i sl.) te drugih alata koji proizvode buku.

**Članak 4.**

Na području Općine Sveta Nedelja u vremenskom razdoblju opisanom u članku 6. ove Odluke dopušteno je ručno izvođenje zemljanih radova te izvođenje građevinsko-obrtničkih radova i instalacijskih radova, odnosno podopolagačkih, soboslikarskih, fasaderskih, korvopokrivačkih radova kojima se ne proizvodi buka, i to bez korištenja električnih uređaja i strojeva iz članka 3. stavka 3. ove Odluke.

**Članak 5.**

Privremena zabrana izvođenja radova iz članka 3. ove Odluke odnosi se na sva naselja na području Općine Sveta Nedelja, osim dijelova naselja Eržišće (zaseok Matijašići) te dijela naselja Šumber (zaseok Brnjevac i Stori Grod Šumber)

Privremena zabrana iz članka 3. ove Odluke ne odnosi se na izvođenje radova u građevinskim područjima gospodarske – proizvodne (pretežito industrijske) namjene i područjima eksploatacijskog polja kamenoloma.

**Članak 6.**

 Izvođenje radova iz članka 3. ove Odluke zabranjuje se u kalendarskom razdoblju od 01. srpnja do 31. kolovoza. Zabrana izvođenja radova iz prethodnog stavka odnosi se na vrijeme od 0,00 do 24,00 sata.

**Članak 7.**

Općinska načelnica može, na pisani zahtjev investitora ili izvođača, odobriti izvođenje radova iz članka 3. ove Odluke i u razdoblju privremene zabrane izvođenja radova u slučajevima ako se radi o:

* građevinama od značaja za Istarsku županiju i/ili Općinu Sveta Nedelja,
* potrebi hitnog izvođenja radova jer bi njihovo neizvođenje prouzročilo

 ugrozu, veću materijalnu i/ili financijsku štetu ili znatno otežalo životne uvjete.

**Članak 8.**

Nadzor nad provedbom ove odluke provodi komunalni redar Općine Sveta Nedelja sukladno odredbama Zakona o građevinskoj inspekciji (Narodne novine, br. 153/13).

**Članak 9.**

Pravna odnosno fizička osoba koja u svojstvu izvođača radova počini prekršaj iz ove Odluke kaznit će se novčanom kaznom sukladno odredbama Zakona o gradnji (Narodne novine, br. 153/13, 20/17, 39/19, 125/19).

**Članak 10.**

Ova Odluka objavit će se u „Službenim novinama Općine Sveta Nedelja“, a stupa na snagu osmoga dana od dana objave.

 **Predsjednik**

 **Općinskog vijeća**

 **Nenad Radičanin**